Source: https://e-justice.europa.eu/content_costs_of_proceedings-37-de-mt.do?init=true&member=1
Timestamp: 2019-08-24 02:17:11+00:00
Document Index: 2151241

Matched Legal Cases: ['qorti ', 'Qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'Qorti ', 'Qorti ', 'qorti ', 'Qorti ', 'qorti ', 'Qorti ', 'Qorti ', 'qorti ', 'qorti ', 'qorti ']

L-ispiża tal-proċedimenti - Ġermanja
Din il-paġna tagħtik informazzjoni dwar l-ispejjeż ġudizzjarji fil-Ġermanja.
Fil-Ġermanja ma ssirx distinzjoni bejn avukati, solicitors, barristers jew kwalunkwe tip ieħor ta’ avukat.
Fil-Ġermanja, id-drittijiet tal-avukati jiġu kkalkulati jew skont l-Att dwar ir-Remunerazzjoni tal-Avukati (Rechtsanwaltsvergütungsgesetz - RVG) jew fuq il-bażi ta’ ftehimiet dwar id-drittijiet. Fil-prinċipju, il-ftehimiet dwar id-drittijiet huma dejjem alternattiva possibbli għad-drittijiet statutorji. Madankollu, iridu jiġu kkunsidrati d-dispożizzjonijiet tal-Artikolu 49b tal-Kodiċi Federali tal-Avukati (Bundesrechtsanwaltsordnung - BRAO) u tal-Artikoli 3a sa 4b tal-Att dwar ir-Remunerazzjoni tal-Avukati. B’mod partikolari, jekk l-avukat jirrappreżenta lill-klijent fil-qorti, id-drittijiet miftiehma ma jistgħux ikunu inqas minn dawk stabbiliti mil-liġi. Jista’ jintlaħaq ftehim fi kwalunkwe ħin rigward remunerazzjoni ogħla minn dik preskritta bil-liġi.
L-iskeda ta’ remunerazzjoni annessa mal-RVG (l-Anness 1 għar-RVG) tippreskrivi jew drittijiet fissi jew meded ta’ drittijiet applikabbli għal attivitajiet individwali. Il-livell tad-drittijiet jiġi normalment iddeterminat b’referenza għall-valur tat-talba. Il-meded ta’ drittijiet ibbażati fuq il-valur tat-talba jistipulaw ir-rata massima u dik minima tad-dritt li jistgħu jitħallsu. Il-livelli effettivi tad-drittijiet ibbażati fuq il-valur tat-talba huma stabbiliti fit-tabella tad-drittijiet (l-Anness 2 għar-RVG). F’kull każ, id-dritt xieraq mill-medda preskritta jrid ikun iddeterminata ex aequo et bono, billi jiġu kkunsidrati ċ-ċirkustanzi kollha, b’mod partikolari l-kamp ta’ applikazzjoni u d-diffikultà tax-xogħol involut, l-importanza tal-kawża u d-dħul u ċ-ċirkustanzi finanzjarji tal-klijent. Jekk l-avukat jidħol għal livell partikolari ta’ responsabbiltà, dan jista’ jiġu kkunsidrat ukoll meta jkun qed jikkalkula d-drittijiet tiegħu. Il-meded tad-drittijiet b’ammonti statutorji massimi u minimi japplikaw f’numru ta’ oqsma speċjali, partikolarment il-kawżi kriminali u l-kwistjonijiet tal-liġi soċjali.
Marixxalli
Il-marixxalli (Gerichtsvollzieher) jitolbu biss l-ispejjeż stipulati fl-Att dwar l-Ispejjeż tal-Marixxalli (Gerichtsvollzieherkostengesetz - GvKostG). Fl-att jiġi preskritt dritt fiss għal kull attività individwali mwettqa mill-marixxall.
Spejjeż fissi fi proċedimenti ċivili
Normalment, il-qorti tirċievi dritt proċedurali, ikkalkolat skont il-valur tal-pretensjoni. Fil-każijiet ċivili dan jiġi ddeterminat mill-Att dwar l-Ispejjeż tal-Qorti [Gerichtskostengesetz] (GKG] u l-Att dwar l-Ispejjeż tal-Qorti (Materji familjari) [Gesetz über Gerichtskosten in Familiensachen] (FamGKG). Ir-rati tad-drittijiet huma stabbiliti fl-iskeda tal-ispejjeż (l-Anness 1 mal-Att rilevanti). Id-drittijiet jiġu stabbiliti skont il-valur tal-pretensjoni fil-tabella tad-drittijiet (l-Anness 2 mal-Att rilevanti). Għall-proċedimenti ċivili ġenerali u dawk li jirrigwardaw il-kunflitti familjari, partikolarment fir-rigward ta' kwistjonijiet relatati mal-manteniment, ir-rata tad-dritt hija ta’ 3.0. Għall-kwistjonijiet maritali hija ta’ 2.0 u għal kwistjonijiet marbutin mat-tfal, inklużi l-kustodja u l-aċċess tal-ġenituri, ir-rata tad-dritt hija ta' 0.5. Il-valur tal-proċedimenti jiġi ddeterminat kif ġej:
Għall-kwistjonijiet maritali, il-valur tal-proċedimenti jiġi ddeterminat skont id-diskrezzjoni tal-qorti abbażi taċ-ċirkostanzi speċifiċi ta’ kull każ individwali, b’mod partikolari l-iskala u l-importanza tal-kwistjoni, u d-dħul u l-ġid relattivi tal-konjuġi. Id-dħul jiġi kkalkolat abbażi ta’ tliet darbiet id-dħul nett taż-żewġ konjuġi. Ġeneralment, il-qorti tistabbilixxi l-valur tal-proċedimenti f’livell ta’ tliet darbiet id-dħul nett.
Għal kwistjonijiet marbutin ma’ kunflitti familjari, il-valur ġeneralment jiddependi fuq il-valur tal-pretensjoni. Għal kwistjonijiet marbutin mal-manteniment, il-valur jiġi bbażat fuq il-pagamenti futuri għall-manteniment mitlubin, l-aktar l-ammont għal sena. L-arretrati mġarrbin sa meta tiġi ppreżentata l-applikazzjoni jiġu inklużi fil-kalkolu.
Għal kwistjonijiet relatati mat-tfal, inklużi l-kustodja u l-aċċess tal-ġenituri, ir-rata tad-dritt hija ta’ EUR 3 000.
Jekk ma jintlaħaqx ftehim, id-drittijiet għal rappreżentazzjoni fil-qorti minn avukat jiġu kkalkolati abbażi tal-valur tal-pretensjoni. Il-valur tat-talba normalment jikkorrispondi għall-valur tal-proċedimenti, li jiġi stabbilit sabiex jiġu determinati d-drittijiet tal-qorti. L-Att dwar ir-Rimunerazzjoni tal-Avukati [Rechtsanwaltsvergütungsgesetz] (RVG) jistabbilixxi preċiżament liema drittijiet jistgħu jiġu kkalkolati u b’liema rata għal liema tip ta’ proċedura. L-Anness 2 mal-RVG jistabbilixxi d-drittijiet skont il-valur tal-pretensjoni. Għall-ewwel istanza tal-materji ċivili, normalment l-avukati jirċievi dritt tal qorti ta’ 1.3 darbiet ir-rata u dritt tal-konsultazzjoni ta' 1.2 darbiet ir-rata. Għal ftehim ta’ riżoluzzjoni fl-ewwel istanza, l-avukat jirċievi wkoll dritt ta’ riżoluzzjoni bir-rata ta’ 1.0.
L-istadju tal-proċediment ċivili fejn iridu jitħallsu l-ispejjeż fissi
Għal materji ċivili ġenerali, materji ta’ manteniment u materji maritali, id-drittijiet tal-qorti jitħallsu meta tittieħed azzjoni jew meta tiġi ppreżentata l-applikazzjoni. Għall-materji familjari, dawn jitħallsu fi tmiem il-proċedimenti. Sakemm ma jkunx hemm ftehim ieħor, l-avukati jiġu rimunerati għas-servizzi mogħtija meta dawn ilestu s-sommarju tal-fatti. Madankollu, huma għandhom id-dritt statutorju għal ħlas bil-quddiem.
Spejjeż fissi fi proċedimenti kriminali
F’kawżi kriminali, l-ispejjeż tal-qorti jiġu imposti biss meta l-akkużat tinqatgħalu s-sentenza finali. Il-livell tad-dritt jiġi ddeterminat b’referenza għall-piena imposta u jvarja bejn EUR 120 u EUR 900. Jekk ma jkun ġie konkluż l-ebda ftehim dwar drittijiet, l-avukat, kemm bħala avukat tad-difiża kif ukoll bħala rappreżentant ta’ koprosekutur, jirċievi drittijiet għal fażijiet partikolari ddefiniti f’qafas li l-liġi teħtieġ li jiġi ppreparat għal dan il-għan f’kull kawża. L-ammont ta’ kull stadju huwa preskritt mil-liġi għal kull każ.
L-istadju tal-proċediment kriminali fejn iridu jitħallsu l-ispejjeż fissi
L-ispejjeż tal-qorti jkunu jridu jitħallsu wara li tingħata s-sentenza. Sakemm ma jkunx hemm ftehim ieħor, l-avukati jiġu rimunerati għas-servizzi mogħtija fi tmien il-mandat tagħhom. Madankollu, huma għandhom id-dritt statutorju għal ħlas bil-quddiem.
Spejjeż fissi fi proċedimenti kostituzzjonali
Bl-eċċezzjoni ta’ kwalunkwe dritt applikabbli għal rikors vessatorju, m’hemm l-ebda spiża tal-qorti għal proċedimenti quddiem il-Qorti Federali Kostituzzjonali (Bundesverfassungsgericht – l-Artikolu 34 tal-Att dwar il-Qorti Kostituzzjonali Federali (Bundesverfassungsgerichtsgesetzes)). Is-servizzi ta’ avukat li jmexxi l-kawża (Rechtsanwalt), għandhom jinżammu biss jekk ikun hemm seduta (l-Artikolu 22 tal-Att dwar il-Qorti Kostituzzjonali Federali).
L-istadju tal-proċediment kostituzzjonali fejn iridu jitħallsu l-ispejjeż fissi
Sakemm ma jkunx hemm ftehim li jgħid mod ieħor, ir-remunerazzjoni tal-avukat, fil-prinċipju, titħallas malli jikkompleta l-istruzzjonijiet. Madankollu, l-avukat għandu dritt statutorju għal ħlas bil-quddiem.
L-avukat huwa obbligat jagħti lill-klijent informazzjoni sħiħa u pariri, u għandu jissuġġerixxi lill-klijenti l-iktar mezzi sikuri u l-inqas perikolużi sabiex jintlaħaq l-għan mixtieq. L-avukat irid anki jiġbed l-attenzjoni tal-klijent għal kwalunkwe riskju involut fil-kwistjoni, sabiex il-klijent ikun f’pożizzjoni li jagħmel deċiżjoni informata. L-ammont ta’ informazzjoni li għandha tingħata tiddependi mill-perċezzjoni tal-avukat ta’ dak li l-klijent jeħtieġ li jkun jaf. L-avukat irid iwieġeb il-mistoqsijiet tal-klijent b’mod sħiħ u veritier. Qabel ma l-kawża titla’ l-qorti, l-avukat irid jispjega b’mod ċar x’inhuma l-prospetti u r-riskji involuti meta ssir kawża fil-qorti. L-avukat irid isemmi kemm ir-riskji fl-ispejjeż kif ukoll il-prospetti ta’ suċċess.
L-avukat għandu obbligi speċjali sabiex jagħti informazzjoni f’ċerti każijiet:
Jekk id-drittijiet tal-avukat ikunu bbażati fuq il-valur tat-talba, huwa obbligat jiġbed l-attenzjoni tal-klijent għal dan il-fatt qabel ma jingħata struzzjonijiet biex jaġixxi (l-Artikolu 49b (5) tal-Kodiċi Federali tal-Avukati).
Jekk jintlaħaq ftehim dwar ir-remunerazzjoni tal-avukat, huwa jrid jiġbed l-attenzjoni tal-klijent li, jekk jingħataw l-ispejjeż, id-drittijiet statutorji biss jiġu rrifondati (it-tielet sentenza tal-Artikolu 3a (1) tal-Att dwar ir-Remunerazzjoni tal-Avukati).
Jekk l-avukat jiftiehem mal-klijent li huwa se jitħallas dritt ta’ kontinġenza, l-avukat irid jiġbed l-attenzjoni tal-klijent għall-fatt li l-ftehim m’għandu l-ebda effett fuq kwalunkwe spiża oħra li l-klijent jista’ jkollu jħallas (it-tieni sentenza tal-Artikolu 4a(3) tal-Att dwar ir-Remunerazzjoni tal-Avukati).
Qabel ma jikkonkludi ftehim biex jirrappreżenta lil klijent fi proċedimenti tal-ewwel istanza quddiem qorti tax-xogħol, l-avukat irid jiġbed l-attenzjoni tal-klijent għall-fatt li l-ispejjeż tal-avukat ma jistgħux jiġu rrifondati (it-tieni sentenza tal-Artikolu 12a(1) tal-Att dwar il-Qrati tax-Xogħol - Arbeitsgerichtsgesetz).
Kif jiġu stabbiliti l-ispejjeż – Bażi Legali
Fejn nista' nsib informazzjoni dwar is-sorsi tal-ispejjeż fil-Ġermanja?
Tista’ tikseb it-testi tal-liġijiet li jikkonċernaw l-ispejjeż mill-ħwienet tal-kotba jew minn fuq l-Internet, fejn huma disponibbli l-verżjonijiet l-iktar reċenti u mingħajr ħlas.
B’liema ilsna nista’ nikseb informazzjoni dwar is-sorsi tal-ispejjeż fil-Ġermanja?
L-informazzjoni tkun bil-Ġermaniż
Informazzjoni onlajn dwar l-ispejjeż
L- iktar verżjonijiet reċenti tal-liġijiet huma aċċessibbli mis-sit elettroniku uffiċjali tal-Ministeru Federali tal-Ġustizzja. Id-diversi liġijiet dwar l-ispejjeż jistgħu jitniżżlu (downloaded) billi titniżżel l-abbrevjazzjoni rilevanti (GKG, FamGKG, GvKostG u RVG).
L-Uffiċċju Federali tal-Istatistika (Statistisches Bundesamt) jipproduċi serje annwali ta’ pubblikazzjonijiet statistiċi dwar l-amministrazzjoni tal-ġustizzja. Is-Sottoserje 2.1 tas-Serje 10, pereżempju, tinkludi dejta dwar it-tul tal-proċedimenti ċivili mal-Ġermanja kollha, analizzata skont id-distrett individwali tal-Land u tal-Oberlandesgericht (Qorti Reġjonali Superjuri). Tiġi pprovduta dejta separata għall-Qrati Lokali (Amtsgerichte) u għall-Qrati Reġjonali (Landgerichte), minn naħa waħda, u għall-Oberlandesgerichte, min-naħa l-oħra, kif ukoll għall-proċedimenti fl-ewwel u fit-tieni istanza. Is-serje ma tinkludix statistika dwar it-tul ta’ żmien li jieħdu l-proċedimenti f’tipi differenti ta’ kwistjonijiet.
Fejn nista' nsib informazzjoni dwar l-ispiża medja aggregata għal proċedura partikolari?
Tista’ tixtri kotba li fihom tabelli li juru r-riskju tal-ispiża medja għall-proċedimenti ċivili.
Fejn nista’ nsib informazzjoni dwar ir-Taxxa fuq il-Valur Miżjud? X’inhuma r-rati?
Il-qrati u l-marixxalli tal-qrati mhumiex suġġetti għat-taxxa fuq il-fatturat. Ir-rata tat-taxxa li japplikaw l-avukati hija ta’ 19 % u mhix inkluża fid-drittijiet tagħhom. Din tintalab separatament bħala spiża.
L-għajnuna legali tkun disponibbli meta wieħed japplika għaliha għal kull persuna li, minħabba ċ-ċirkostanzi personali u finanzjarji tagħha, ma tkunx tista’ tkopri l-ispejjeż tal-proċedimenti jew tkun tista’ tkoprihom biss parzjalment jew inkella bi ħlasijiet parzjali. L-azzjoni legali prevista jew id-difiża jridu jippreżentaw ċansijiet raġonevoli ta’ suċċess u ma jridux ikunu frivoli. Madankollu, il-partijiet fil-kawża għandhom jużaw ir-riżorsi tagħhom stess sakemm dan ikun raġonevoli. Abbażi tad-dħul tagħha, parti tista' tingħata għajnuna legali li ma tridx titħallas lura jew li trid titħallas lura f'pagamenti parzjali. Il-Ministeru Federali tal-Ġustizzja [Bundesministerium der Justiz] (BMJ) ħareġ fuljett jismu Pariri Legali u Għajnuna Legali [Beratungshilfe und Prozesskostenhilfe], li jwieġeb il-mistoqsijiet li jsiru l-aktar spiss bl-użu ta’ eżempji.
Il-limiti tad-dħul mhumiex applikabbli għas-suspettati jew għall-akkużati. L-għajnuna legali hija rregolata minn kriterji oħrajn.
L-għotja tal-għajnuna legali hija suġġetta għal limiti tad-dħul. Dawn huma flessibbli u jiġu ddeterminati b’referenza għall-ispejjeż antiċipati tal-kawża u għas-sitwazzjoni soċjali tar-rikorrent (obbligi ta’ manteniment, spejjez tad-dar). L-għajnuna legali hija disponibbli wkoll fuq bażi ta’ pagamenti parzjali.
Kundizzjonijiet oħrajn sabiex tingħata l-għajnuna legali għall-vittmi
Il-vittmi ta’ ċerti delitti serji jistgħu japplikaw biex ikollhom konsulent legali assenjat lilhom mingħajr ħlas, irrispettivament miċ-ċirkustanzi finanzjarji tagħhom.
L-għajnuna legali lis-suspettati/lill-akkużati (assenjazzjoni ta’ avukat tad-difiża maħtur mill-qorti) mhix suġġetta għal limiti tad-dħul imma għal kundizzjonijiet legali. Dawn huma marbuta primarjament mas-serjetà tar-reat, mat-theddida ta’ ċerti konsegwenzi legali (bħal meta l-akkużat ma jitħalliex jipprattika professjoni jew ikun ikkonfinat fi sptar psikjatriku u newroloġiku), irrispettivament mill-fatt jekk l-akkużat jerġax jintbagħat il-ħabs jew ikunx suġġett għal proċedimenti ta’ kustodja preventiva, mill-fatt jekk l-avukat tad-difiża preċedenti ġiex sospiż, mill-kumplessità tas-sitwazzjoni fattwali u legali, jew mill-fatt jekk l-akkużat ikunx jista’ jew le jiddefendi lilu nnifsu.
Skont l-Artikolu 183 tal-Att dwar il-Qrati Soċjali (SGG), il-proċedimenti quddiem qrati ta’ din ix-xorta ma jinvolvu l-ebda spiża għall-persuni intitolati għal benefiċċji (jiġifieri persuni assigurati, persuni fuq benefiċċji inklużi dawk li jieħdu l-benefiċċju tas-superstiti, persuni b’diżabbiltà u d-dipendenti tagħhom, sakemm ikunu involuti fil-kapaċitajiet rispettivi tagħhom fi proċedimenti tal-qorti bħala rikorrenti jew bħala konvenuti). Ir-rikorrenti u l-konvenuti fi proċedimenti quddiem il-qrati soċjali li ma jaqgħux f’dawn il-kategoriji jridu jħallsu dritt skont l-Artikolu 184 tal-SGG (EUR 150 għal proċedimenti quddiem il-Qrati Soċjali (Sozialgerichte), EUR 225 għal proċedimenti quddiem il-Qrati Soċjali Reġjonali (Landessozialgerichte), EUR 300 għal proċedimenti quddiem il-Qorti Federali Soċjali (Bundessozialgericht)). L-Artikolu 197a tal-SGG jipprovdi għal deroga minn dawn ir-regoli speċjali fejn l-ispejjeż li s-soltu jitħallsu taħt l-Att dwar l-Ispejjeż tal-Qorti jkunu applikabbli wkoll fi proċedimenti quddiem il-qrati soċjali, jekk, la r-rikorrent u lanqas il-konvenut f’kawża ma jkunu fost il-persuni msemmija fl-Artikolu 183 tal-SGG.
L-arranġamenti li ġejjin japplikaw fil-proċedimenti kriminali: jekk l-akkużat ma jinstabx ħati, jew jekk il-kawża ma titlax quddiem il-qorti, jew jekk il-proċedimenti kontra l-akkużat jiġu tterminati, l-ispejjeż (in-nefqa pubblika) u l-ispejjeż li bilfors jagħmel l-akkużat, fil-prinċipju, jitħallsu mill-fondi pubbiċi.
Meta għandha l-parti li titlef tħallas l-ispejjeż tal-parti li tirbaħ?
Il-parti li titlef trid tħallas l-ispejjeż tal-parti l-oħra sa fejn dawn kienu meħtieġa biex il-kawża tkompli b’mod xieraq, jiġifieri, id-drittijiet statutorji tal-avukat u l-ispejjeż tal-ivvjaġġar tal-parti l-oħra, inkluż kwalunkwe telf ta’ dħul minħabba l-attendenza fil-qorti.
L-esperti li jissejħu mill-qorti jirċievu dritt fuq bażi tar-rata fis-siegħa, li hija stabbilita mil-liġi fl-Att dwar ir-Rimunerazzjoni u l-Kumpens Ġudizzjarji [Justizvergütungs- und –entschädigungsgesetz] (JVEG) u li titħallas mill-partijiet fil-proċediment.
L-ispejjeż ta’ espert imqabbad privatament minn parti biex jipprepara għall-kawża ma jagħmlux parti mill-ispejjeż proċedurali li s-sentenza tiddeċiedi r-rifużjoni tagħhom. Għalhekk, dawn l-ispejjeż iridu jintalbu separatament. Jekk il-parti qabbdet espert biex jagħtiha pariri waqt il-kawża, ir-rifużjoni tiddependi minn kemm dan kien meħtieġ fil-każ inkwistjoni. L-ispejjeż ta’ espert imqabbad mill-qorti biex jixhed jitħallsu mill-parti li titlef jew, jekk il-partijiet jirbħu biss parzjalment il-kawża, iż-żewġ partijiet iridu jħallsu sehemhom mill-ispejjeż fuq il-bażi tal-grad sa fejn rebħu u tilfu.
L-interpreti u t-tradutturi li jissejħu mill-qorti jirċievu dritt li wkoll huwa stabbilit fl-Att dwar ir-Rimunerazzjoni u l-Kumpens Ġudizzjarji [Justizvergütungs- und –entschädigungsgesetz] (JVEG) u li titħallas mill-partijiet fil-proċedimenti. L-interpreti jitħallsu b’rata fis-siegħa u t-tradutturi jitħallsu skont il-linja tagħhom.
Fi proċedimenti kriminali, l-ispejjeż ta’ interpretazzjoni u ta’ traduzzjoni għall-akkużati jew għall-partijiet interessati, sakemm ikunu meħtieġa għad-difiża jew għall-eżerċizzju tad-drittijiet proċedurali, normalment jitħallsu mill-fondi pubbliċi.
Ħoloq RelatatiRelated Links
Ministeru Federali tal-Ġustizzja
Tim ta’ Medjazzjoni tal-Assoċjazzjoni tal-Avukati Ġermaniżi
Assoċjazzjoni Federali tal-Medjazzjoni Familjari
Assoċjazzjoni Federali tal-Medjazzjoni
Assoċjazzjoni Federali għall-Medjazzjoni fid-Dinja tan-Negozju u tax-Xogħol
Ombudsman tas-settur bankarju privat
Ombudsman tas-settur bankarju pubbliku
Bord ta’ Konċiljazzjoni tal-Bank Ċentrali Ġermaniż
Ombudsman tal-Grupp Bankarju Kooperattiv Ġermaniż
Ombudswoman tal-Impriżi Privati li Jisilfu l-Flus għall-Bini
Ombudsman tal-Impriżi Reġjonali li Jisilfu l-Flus għall-Bini
Servizz Onlajn ta’ Konċiljazzjoni għat-Tilwim fil-Qasam tal-Kummerċ fuq l-Internet
Kumitati konsultattivi u bordijiet ta’ konċiljazzjoni tal-kmamar tat-tobba
Bord ta' Konċiljazzjoni fil-Qasam tal-Mobbiltà
Bord ta’ Konċiljazzjoni għat-Turisti
Bord ta’ Konċiljazzjoni għat-Trasport Lokali tan-North Rhine Westphalia
Ombudsman tal-Assigurazzjonijiet Privati tas-Saħħa u tad-Dipendenza
Bord ta’ Konċiljazzjoni tal-Assoċjazzjoni Federali Ġermaniża tal-Kummissjonanti tal-Funerali
Bord ta’ Konċiljazzjoni tal-Aġenzija Federali tan-Netwerks
Ombudsman tal-Proprjetà fl-Assoċjazzjoni tal-Proprjetà Ġermaniża
Bordijiet ta’ Arbitraġġ tal-Kmamar tal-Kummerċ u tax-Xirek
Bord ta’ Kunsens għad-Drittijiet u għall-Għotjiet
Assoċjazzjoni Ċentrali Ġermaniża tal-Kummerċ fil-Vetturi
L-iktar verżjonijiet reċenti tal-liġijiet
L-aħħar aġġornament: 07/06/2019